Die Everard-groep was vier Suid-Afrikaanse vroue uit dieselfde familie wat bekendheid as skilders verwerf het. Stilisties dek hulle werk 'n redelik breë spektrum: van die aanvanklike tipies Suid-Afrikaanse realistiese landskapskildering tot die latere na-Impressionistiese inslag. Hoewel daar baie ooreenkomste in die werk van die vier vroue is, het elkeen 'n eie styl ontwikkel waarmee hulle byna uitsluitlik die Oos-Transvaalse landskap weergegee het. Die Everard-groep het bestaan uit twee susters, Edith King en Bertha (King) Everard, en laasgenoemde se twee dogters, Ruth Everard-Haden en Rosamund Everard-Steenkamp. Edith King (1871-1962) was die oudste van die King-susters en is in Pietermaritzburg gebore. Van 1888 tot 1904 was sy in Engeland, waar sy haar onderwysdiploma en daarna kunsonderrig aan die Bristolse Kunsskool ontvang het. Sy het ook 'n jaar lank onderwys in Redland, naby Clifton, gegee voordat sy na Suid-Afrika teruggekeer het. Met haar terugkoms het sy 'n betrekking as kunsonderwyseres aan die Laer Meisieskool Eunice in Bloemfontein aanvaar, maar sy het haar kort daarna by haar suster op die plaas Bonnefoi, naby Carolina, aangesluit.